
1. Summit-ul germano-rus de la Weimar 

 

Cancelarul german, Gerhard Schroeder, s-a întâlnit, la 9 aprilie a.c., cu preşedintele rus, Vladimir Putin, în deschiderea celei de-a cincea ediţii a consultărilor guvernamentale germano-ruse.

Această întâlnire a fost cea de-a unsprezecea între cei doi lideri, începând din iunie 2000. La summit au mai participat miniştrii afacerilor externe, ai finanţelor şi ai culturii din cele două ţări.

În cursul discuţiilor au fost analizate probleme economice bilaterale, precum şi cele mai importante subiecte internaţionale - Orientul Mijlociu, Irakul, Afganistanul şi lupta împotriva terorismului.

Cancelarul german Gerhard Schroeder a exprimat cuvinte de laudă pentru direcţia pro-occidentală dată politicii ruse de preşedintele Vladimir Putin. "Vladimir Putin a creat condiţii în vederea unei deschideri pentru un dialog între Rusia şi Occident şi acest fapt este istoric", a subliniat cancelarul G. Schroeder. În răspunsul său, preşedintele V. Putin s-a pronunţat pentru o "nouă reflecţie asupra relaţiilor dintre Rusia, Europa şi restul lumii". "Relaţiile Rusiei cu NATO şi Uniunea Europeană trebuie să fie din nou discutate în profunzime", a precizat el. 

În legătură cu criza din Orientul Mijlociu, partea germană a subliniat importanţa Rusiei, ca unul dintre cei patru actori principali alături de Statele Unite, ONU şi UE. De asemenea, Germania apreciază că, urmare a contactelor sale strânse pe care le are cu lumea arabă, Rusia poate juca un rol important de moderator. 

Ca principal partener comercial al Rusiei şi prim investitor străin în această ţară, Germania este de asemenea cel mai mare creditor. Potrivit unui înalt responsabil german, "negocierile sunt pe calea cea bună în ceea ce priveşte creanţele, care se ridică la 6,4 miliarde de ruble, rezultate din comerţul Uniunii Sovietice cu RDG". În legătură cu diferendul existent asupra convertirii acestei sume, partea germană doreşte o rată de schimb în dolari, în timp ce Rusia refuză această metodă de plată. 

Preşedintele Rusiei a avut o atitudine mai mult decât hotărâtă atunci când discuţiile au trecut în planul afacerilor bilaterale. "Dacă Rusia este tratată ca un partener egal, garantăm livrarea pe termen lung a resurselor noastre energetice", a precizat liderul rus. 

Germania şi Rusia au format un front comun în rezolvarea problemelor de politica externă, mergând de la pacea din Orientul Mijlociu până la relaţiile NATO-Rusia. 

Cele două state au decis să lucreze împreună pentru rezolvarea problemelor din Orientul Mijlociu şi a crizei irakiane şi să construiască noi legături între Moscova şi NATO. Solidaritatea dintre cei doi a fost încoronată cu concluzia unui acord care rezolvă problema datoriei Rusiei, contractată în atât în perioada comunistă cât şi în cea post-sovietică. 

V. Putin, care speră să depăşească diferendul cu SUA şi să semneze un pact strategic de dezarmare la viitorul summit cu preşedintele american George W. Bush, a calificat Germania drept partenerul său strategic în dezvoltarea legăturilor comerciale şi politice cu exteriorul. 

Referitor la criza din Orientul Mijlociu, el a declarat, la încheierea summit-ului de la Weimar, că întreg cvartetul implicat în încercarea de a găsi o soluţie la problemele din Orientul Mijlociu - Rusia, SUA, UE, ONU - are o viziune comună asupra acestui conflict. Influenţa Rusiei a scăzut în această zonă după căderea comunismului, dar acest stat şi-a intensificat eforturile diplomatice, încercând să participe la rezolvarea situaţiei. 

Înţelegerea dintre cei doi a existat şi în privinţa liderului irakian Saddam Hussein, amândouă statele având obiecţiuni asupra dorinţei SUA de a bombarda Irakul, ca o continuare a strategiei SUA de a lupta împotriva terorismului. "Amândoi am fost de acord că presiunea asupra Irakului trebuie menţinută pentru a asigura întoarcerea inspectorilor internaţionali în ţară", a declarat G. Schroeder. Analiştii remarcă faptul că Rusia, care speră să recupereze datoria irakiană, de opt miliarde de dolari, din epoca sovietică, cere de mult timp Irakului să accepte acest lucru. 

V. Putin a obţinut şi susţinerea publică a lui G. Schroeder pentru intenţiile Rusiei de a instaura noi relaţii cu NATO, în perspectiva extinderii Alianţei până la graniţele sale vestice. Cancelarul german a afirmat că cerinţele Rusiei sunt "rezonabile şi de înţeles", adăugând că "esenţa noului acord este aceea că nu vor fi numai consultări, ci şi dreptul de a participa la decizii în domeniile importante". 

V. Putin, la rândul său, a ţinut să precizeze că noul mecanism de cooperare nu implică un drept de veto pentru Rusia în deciziile Alianţei sau că Rusia pune la îndoială dreptul acesteia de a interveni în apărarea membrilor săi. "Ceea ce doreşte Rusia este să participe la lupta împotriva terorismului şi să împiedice proliferarea armelor nucleare şi de distrugere în masă, acest domeniu fiind unul în care comunitatea internaţională nu poate reuşi fără sprijinul Rusiei", a declarat V. Putin.

*

În cadrul unui talk-show realizat de postul german de televiziune ARD, la care a fost invitat alături de cancelarul federal Gerhard Schroeder, Vladimir Putin a adus în discuţie perioada în care a activat ca agent al serviciilor secrete ruse în fosta Germanie răsăriteană. "Vorbind serios, a fost cu adevărat muncă de rutină. Mă ocupam de informaţii", a precizat liderul rus. Analiştii au remarcat faptul că rezervat, de obicei, când este adusă în discuţie perioada petrecută, în a două jumătate a anilor '80, la Dresda, preşedintele rus a fost surprinzător de vorbăreţ în faţa camerelor televiziunii germane. Liderul rus a relatat cum G. Schroeder l-a ajutat să regăsească, în septembrie 2001, o femeie pe care familia lui V. Putin a cunoscut-o la Dresda în anii '80 şi care lucrase, în epocă, pentru Stasi (poliţia politică a Germaniei comuniste), ajutor pe care preşedintele rus l-a interpretat ca fiind "un semn bun". 

Preşedintele rus a mai precizat că cele două fiice ale sale vorbesc limba lui Goethe ca şi când s-ar fi născut în Germania. Moderatorii postului de televiziune german s-au declarat surprinşi de faptul că, deşi ambii părinţi ai preşedintelui au avut de suferit de pe urma războiului cu Germania nazistă, V. Putin este un germanofil. "Ruşii nu au ură faţă de germani. Nu ştiu câţi germani se vor bucura de acest răspuns, dar Rusia nu a pierdut nici un război împotriva Germaniei, astfel că sentimentele nu ne sunt rănite", a precizat liderul rus.

 

2. Situaţia din Republica Moldova reflectată în preocupările unor organizaţii internaţionale 

 

La 9 aprilie a.c., Walter Schwimmer, secretarul general al Consiliului Europei, a trimis conducerii Republicii Moldova un mesaj de răspuns la scrisorile expediate anterior de oficiali moldoveni în legătură cu recentele evoluţii din Republica Moldova, comunică serviciul de presă al Preşedinţiei.

Potrivit sursei citate, în mesajul de răspuns se arată că "în cadrul Consiliului Europei sunt urmărite cu multă atenţie şi cu îngrijorare evenimentele din Republica Moldova, inclusiv dispariţia deputatului Vlad Cubreacov, care este membru al Parlamentului şi al delegaţiei moldovene în Adunarea Parlamentară a Consiliului Europei".

"Considerăm că atunci când un stat membru este în dificultate, această situaţie afectează întreaga organizaţie, de aceea este de datoria noastră de a căuta căi prin care Consiliul Europei ar putea contribui, prin intermediul expertizelor şi instrumentelor noastre specifice, la ameliorarea situaţiei", se arată în mesaj.

Înaltul demnitar european a menţionat că actualmente sunt examinate explicaţiile Guvernului Republicii Moldova referitoare la implementarea eficientă a Convenţiei Europene pentru Drepturile Omului prin mecanismele legislaţiei interne a Moldovei.

Walter Schwimmer mai anunţă conducerea de la Chişinău că a decis să trimită, la solicitarea Comitetului de Miniştri al Consiliului Europei, o misiune a secretariatului, de informare şi de susţinere, care va avea sarcina să consilieze autorităţile moldovene pentru "identificarea posibilităţilor de conlucrare".

Secretarul general al Consiliului Europei a reiterat apelul de a se identifica soluţii de depăşire a crizei pe calea dialogului şi în conformitate cu principiile şi valorile Consiliului Europei - respectarea drepturilor omului, democraţiei pluraliste şi supremaţiei legii.

W. Schwimmer a insistat în mod special asupra abţinerii de la orice acte de provocare şi violenţă şi de folosire a forţei.

Recent, presa oficială din Republica Moldovaa publicat integral textul celui mai recent mesaj adresat Consiliului Europei, semnat de preşedintele V. Voronin, preşedintele Parlamentului, E. Ostapciuc şi premierul V. Tarlev, în care autorităţile moldovene au informat înaltul for european despre caracterul subversiv, din punctul lor de vedere, al acţiunilor de protest de la Chişinău, de natură să conducă, potrivit opiniei acestora, la distrugerea statului moldovenesc şi să cauzeze un nou focar de tensiuni în sud-estul Europei.

*

Vicepreşedintele Adunării Parlamentare a Consiliului Europei, Josette Durrieu, a declarat, la 10 aprilie a.c., la Chişinău, că Republica Moldova, considerată cu zece ani în urmă "un bun elev", a fost depăşită de Albania.

În opinia sa, imposibilitatea de a exercita suveranitatea pe întreg teritoriul, prezenţa trupelor ruse şi influenţa reţelelor mafiote care îi determină pe investitori să părăsească ţara au avut un efect primordial.

Josette Durrieu a precizat că Republica Moldova este situată, din punct de vedere geografic, "la marginea continentului european" şi este la latitudinea moldovenilor să aleagă între Uniunea Rusia-Belarus şi revenirea în Europa.

Senatorul francez a afirmat că starea de criză cu care se confruntă autorităţile din Republica Moldova se datorează, în principal, majorităţii largi de care dispune în Parlament Partidul Comunist. Oficialul a sugerat că una dintre cauzele crizei o constituie neglijarea opoziţiei, care "şi-a făcut datoria şi a exploatat greşelile comise de autorităţi".

Josette Durrieu s-a referit la temele principale de lucru analizate la Chişinău. Acestea au fost: ridicarea imunităţii deputaţilor din opoziţie, dispariţia deputatului Vlad Cubreacov, membru al Adunării Parlamentare a CE, acţiunile întreprinse de autorităţi pentru descoperirea deputatului dispărut, protestele din centrul Chişinăului şi disponibilitatea ambelor părţi de a identifica modalităţile de ieşire din criză, şi nu în ultimul rând, greva jurnaliştilor de la Televiziunea de stat.

Referitor la posibilitatea experţilor europeni de a avea mandat să se pronunţe asupra modului diferit de interpretare a normelor legislaţiei naţionale şi internaţionale privind dreptul la opinie realizat prin acţiuni de protest, Josette Durrieu a spus că, "pe plan local, este valabilă decizia Curţii Supreme de Justiţie, care a stabilit că acţiunile de protest sunt ilegale". "Acest verdict, a adăugat ea, poate fi, însă, contestat la Curtea Europeană pentru Drepturile Omului".

Pe de altă parte, raportorii pentru Republica Moldova şi-au propus să examineze textele juridice, ca să constate dacă legile naţionale conţin sau nu confuzii de natură să pună în pericol democraţia. J. Durrieu a invocat, ca exemplu de normă nedemocratică, o lege adoptată în 1994, care dă dreptul Parlamentului de a-i retrage mandatul oricăruia dintre deputaţi.

În opinia senatoarei Josette Durrieu şi a deputatului estonian Lauri Vahtre (al doilea raportor pentru Moldova), există şanse mari de identificare a soluţiilor favorabile depăşirii crizei politice din Republica Moldova. Ei s-au referit, în primul rând, la disponibilitatea preşedintelui Vladimir Voronin şi a preşedintelui Parlamentului, Eugenia Ostapciuc, de a accepta organizarea unui referendum în problema sprijinului acordat actualei guvernări. Comentând acest procedeu, Josette Durrieu a subliniat, totodată, că eventualul plebiscit comportă riscuri pentru toată lumea, deoarece după desfăşurarea acestuia trebuie să existe o majoritate operaţională care să poată ţine situaţia sub control.

Potrivit celor doi raportori, ministrul justiţiei, Ion Morei, le-a dat asigurări că Guvernul Republicii Moldova se va conforma deciziei Curţii Europene pentru Drepturile Omului şi va înregistra Mitropolia Basarabiei.

Josette Durrieu şi Lauri Vahtre s-au aflat la Chişinău în a doua vizită de monitorizare din anul 2002, urmând să prezinte la 24 aprilie un raport în şedinţa APCE referitor la situaţia din Republica Moldova.

 

3. Situaţia din Orientul Mijlociu şi reacţii internaţionale

 

Ministerul rus al afacerilor externe consideră că teritoriile palestiniene, ocupate sau încercuite de forţele israeliene, se află într-o situaţie critică. "Teritoriile palestiniene se află în pragul unei catastrofe umanitare. Localităţile de pe malul vestic al Iordanului, Cisiordania, ocupate de israelieni, sunt complet rupte de lume, suferă un deficit de produse de primă necesitate şi nu pot beneficia de îngrijire medicală de urgenţă", se arată în textul comunicatului ministerului remis presei.

Rusia a remarcat faptul că, în pofida presiunilor comunităţii internaţionale în vederea încetării ostilităţilor, "situaţia în teritoriile palestiniene capătă un caracter din ce în ce mai grav".

Potrivit Ministerului rus al afacerilor externe, "nu există decât o soluţie pentru încheierea acestei crize şi anume nerecurgerea la forţă şi aplicarea rapidă a rezoluţiilor 1402 şi 1043 adoptate de Consiliul de Securitate al ONU, care prevăd încetarea imediată a focului şi retragerea trupelor israeliene din oraşele din Cisiordania". 

*

"Pentru oprirea terorismului în Orientul Mijlociu este nevoie de crearea unui stat palestinian, iar acest lucru nu este posibil decât în condiţiile unei presiuni externe", a apreciat, la 15 aprilie a.c., la Moscova, fostul premier rus Evgheni Primakov.

"Trebuie să existe un adevărat stat palestinian, nu un protectorat, care să recunoască Israelul şi să dezvolte relaţii cu acest stat, inclusiv în domeniul securităţii", a declarat E. Primakov, specialist în probleme arabe, fost şef al serviciilor de informaţii şi fost ministru al afacerilor externe. 

"Situaţia este în impas şi nu vom putea opri spirala violenţei fără o intervenţie externă", a subliniat el. "Israelienii şi palestinienii nu vor reuşi, de unii singuri, să se înţeleagă", a adăugat E. Primakov, care a precizat că sunt necesare acţiuni ale Uniunii Europene, Naţiunilor Unite, Rusiei, Statelor Unite şi Egiptului, "ţara care are cea mai mare autoritate în lumea arabă şi relaţii diplomatice cu Israelul".

"Compromisul trebuie să se refere la teritorii, numărul de refugiaţi palestinieni care vor fi autorizaţi să se întoarcă şi oprirea colonizării israeliene, aşa cum se prevede în planul Mitchell", a continuat E. Primakov. "Cât despre Ierusalim, această problemă foarte dificilă ar trebui amânată", a mai spus el propunând divizarea oraşului în trei sectoare: israelian, palestinian şi o parte sub control internaţional.

*

Naţiunile Unite, Statele Unite, Uniunea Europeană şi Rusia au lansat, la 13 aprilie a.c., la Madrid, un apel către "toate părţile, la respectarea liniei albastre trasate de ONU între Liban şi Israel".

Cele patru părţi au lansat un apel "către toate forţele, cerându-le să respecte linia albastră, să pună capăt atacurilor şi să dea dovadă de cea mai mare reţinere".

"Conflictul nu trebuie să se extindă şi să ameninţe securitatea şi stabilitatea regionale", se afirmă în textul dat publicităţii după reuniunea dintre secretarul general al Naţiunilor Unite, Kofi Annan, secretarul de stat american Colin Powell, Înaltul reprezentant al Uniunii Europene pentru politică externă, Javier Solana, şi miniştrii afacerilor externe spaniol, Josep Pique, şi rus, Igor Ivanov.

*

Directorul general al Ministerului israelian al apărării, Amos Yaron, a declarat, la 11 aprilie a.c., că "există dificultăţi şi chiar mai mult decât atât în aplicarea contractelor pentru armament semnate cu diverse ţări europene, în special cu Germania". "Nu există un embargo oficial, dar se înregistrează întârzieri la livrare şi nu este normal ca aceasta să fie consecinţa luptei noastre contra terorismului", a adăugat el.

"Industria israeliană producătoare de armament nu are de suferit şi poate face faţă acestei situaţii, dar noi purtăm, totuşi, discuţii, pentru a rezolva aceste probleme", a mai spus acesta.

Un purtător de cuvânt al Ministerului israelian al apărării, Rachel Ashkenazi, a declarat că, "de mai multe luni, Germania întârzie livrarea de permise de export pentru motoare, cutii de viteză şi alte componente care intră în fabricarea tancurilor Merkava IV". "Această măsură nu a fost explicată Israelului şi nu a avut, până în prezent, repercusiuni, dar ar putea avea în viitor", a mai spus el.

Potrivit oficialului israelian, ministerul apărării a lansat o serie de demersuri pe lângă autorităţile germane, pentru a ridica această decizie fără precedent, dar până în prezent, acestea nu au avut vreun efect.

Potrivit unui cotidian israelian, Germania a decretat un adevărat embargo asupra celor 120 de componente destinate tancurilor Merkava, de teamă să nu fie acuzată de implicare în operaţiunile militare israeliene contra palestinienilor, în cursul cărora sunt utilizate sistematic tancurile. Guvernul german a refuzat să comenteze informaţiile potrivit cărora Germania ar fi suspendat livrările anumitor echipamente militare către Israel.

Ambasada Israelului în Germania a precizat că Israelul este în legătură permanentă cu Germania, pentru a rezolva problemele apărute în livrarea anumitor echipamente militare. 

*

Preşedintele Autorităţii Palestiniene, Yasser Arafat, a afirmat, la 14 aprilie a.c., că palestinienii sunt gata să moară pentru a apăra Ierusalimul.

"Vom apăra întreaga naţiune arabă, vom apăra locurile sfinte creştine şi musulmane şi vom muri pentru a apăra Ierusalimul", a spus Y. Arafat, care s-a adresat, prin telefon, unei mulţimi de 2.000 de persoane adunate în semn de sprijin pentru palestinieni în catedrala coptă din Ierusalim, în prezenţa Patriarhului copt-ortodox Shenuda al III-lea şi a şeicului de al-Azhar, Mohamed Sayyed Tantaoui.

"Ocupaţia a depăşit toate limitele. Nu este vorba doar despre o agresiune contra copiilor noştri şi a femeilor noastre, ci şi contra bisericilor noastre şi a moscheilor. Agresiunea asupra Bisericii Naşterii Domnului este o crimă", a spus Y. Arafat.

Armata israeliană a continuat, în aceste zile, asediul la Biserica Naşterii Domnului, din Bethleem, unde sunt refugiaţi aproximativ 200 de combatanţi palestinieni.

În discursul rostit, Şeicul de la al-Azhar a afirmat că "se va face dreptate până la urmă, iar Dumnezeu va reconstrui casele distruse de duşmani şi le va distruge pe ale lor, pentru că sunt nedrepţi". La rândul său, patriarhul Shenuda al III-lea a făcut apel la comunitatea internaţională "să răspundă la strigătele de ajutor ale palestinienilor".

*

Secretarul de stat american, Colin Powell a efectuat o vizită oficială în Israel, "într-o misiune crucială" cu scopul de a pune capăt celor 18 luni de vărsare de sânge între israelieni şi palestinieni.

Cu acest prilej, Colin Powell a avut întrevederi cu premierul Ariel Sharon, cu şeful diplomaţiei israeliene, Shimon Peres, cu preşedintele Israelului, Moshe Katzav, şi cu preşedintele Autorităţii Palestiniene, Yasser Arafat.

Comunitatea internaţională, şi mai ales Statele Unite, exercită, în ultimele zile, presiuni puternice asupra Israelului pentru ca acesta să-şi retragă trupele din zonele palestiniene reocupate de pe 29 martie a.c.

Conform programării iniţiale, dialogul cu Yasser Arafat ar fi trebuit să se desfăşoare cu o zi mai devreme. În urma noului atentat sinucigaş comis, la 12 aprilie a.c., la Ierusalim - "culmea sfidării palestiniene faţă de prezenţa înaltului demnitar american şi de eforturile diplomatice ale acestuia în direcţia normalizării situaţiei din Orient" - Colin Powell a amânat întrevederea de la Ramallah, condiţionând-o de condamnarea oficială a actelor teroriste, de către Yasser Arafat. Acesta a cedat presiunilor şi a condamnat, în cadrul unui comunicat oficial, acţiunile teroriste care vizează civilii, recurgând însă la o formulare de natură să acuze partea israeliană. "Preşedintele Y. Arafat şi conducerea palestiniană exprimă condamnarea tuturor acţiunilor teroriste care vizează civili, indiferent că sunt israelieni sau palestinieni, şi a terorismului, indiferent că este practicat de un stat, de grupuri sau de persoane. (...) Respingem violenţa şi terorismul împotriva civililor ca mijloc de a obţine rezultate politice", se relevă în comunicatul oficial palestinian.

Din delegaţia condusă de Colin Powell la Ramallah au făcut parte secretarul de stat adjunct pentru Orientul Mijlociu, William Burns, şi emisarul special în regiune, generalul Anthony Zinni. Delegaţia condusă de Yasser Arafat a cuprins pe adjunctul acestuia, Mahmud Abbas (Abu Mazen), presedintele Consiliului Legislativ palestinian, Ahmed Qorei (Abu Ala), ministrul informaţiilor, Yasser Abed Rabbo, principalul negociator palestinian, Saeb Erakat, şi şeful securităţii preventive în Fâşia Gaza, colonelul Mohammed Dahlan.

La încheierea convorbirilor, Colin Powell a declarat: "Am avut o discuţie utilă şi constructivă cu preşedintele Yasser Arafat şi cu statul său major. Am schimbat numeroase idei şi am discutat o serie de etape care să ne permită realizarea de progrese". C. Powell nu a furnizat alte detalii privind conţinutul dezbaterilor, anunţând că membrii delegaţiei sale urmează să continue întrevederile cu omologii lor palestinieni. 

"Cred că discuţiile au fost constructive şi am abordat multe probleme. Aderăm total la rezoluţiile Naţiunilor Unite", a spus negociatorul palestinian, Saeb Erakat. "Sunt sigur că secretarul american de stat a văzut situaţia în care se află Y. Arafat, că a înţeles cine controlează situaţia aici, şi cred că, dacă israelienii vor continua să se retragă, noi, palestinienii, ne vom îndeplini obligaţiile", a adăugat el.

Conform declaraţiilor lui Nabil Abou Roudenia, unul dintre consilierii liderului palestinian, Yasser Arafat a insistat, în cadrul întrevederii cu secretarul american de stat, asupra necesităţii unei retrageri israeliene imediate. 

*

Presa israeliană a acordat spaţii ample întâlnirii dintre demnitarul american şi liderul palestinian, majoritatea materialelor publicate pe această temă exprimând o poziţie critică faţă de acest demers al secretarului de stat al SUA. 

"În pofida tuturor: Powell-Arafat", titra cotidianul popular "Maariv", adăugând: "Yasser Arafat este un terorist şi declaraţiile sale nu au nici o valoare". "Powell şi Arafat se întâlnesc, cu toate că ultimul a condamnat din vârful buzelor atentatul de la Ierusalim", remarca, la rândul său, ziarul de mare tiraj, "Yediot Aharonot".

Premierul israelian, Ariel Sharon, avertizase că nici o ţară nu va reuşi să exercite presiuni asupra Israelului pentru a obţine vreo decizie "care ar putea sa afecteze viitorul statului evreu". "Această naţiune este puternică, mult mai puternică decât cred inamicii noştri", a declarat A. Sharon, într-un moment în care secretarul american de stat, Colin Powell, se afla la Ierusalim. 

Premierul israelian şi-a exprimat neîncrederea în posibilitatea încheierii unui acord de pace cu Yasser Arafat, amintind că, la Camp David, în anul 2000, fostul premier Ehud Barak i-a oferit liderului palestinian concesii fără precedent, pe care însă acesta le-a respins, preferând să adopte "o strategie a terorii". 

Deşi sub presiunea internaţională, liderul Autorităţii Palestiniene a condamnat totuşi în mod public atentatele teroriste, mişcarea de rezistenţă islamică Hamas, a anunţat că va continua atacurile sinucigaşe împotriva Israelului "atât timp cât va dura ocupaţia israeliană". Membrii grupării consideră continuarea acestor acţiuni sângeroase drept "o necesitate legitimă". Conform unui oficial al mişcării, pentru Hamas întâlnirea dintre C. Powell şi Y. Arafat "nu înseamnă nimic". Împreună cu Jihadul Islamic, Hamas a revendicat cele mai grave atentate sinucigase comise de la izbucnirea Intifadei palestiniene, pe 28 septembrie 2000. 

Şi Suha Arafat, soţia lui Yasser Arafat, a calificat atentatele sinucigaşe drept acte legitime de apărare, în cadrul unui interviu publicat de revista saudită "al-Majalla". Întrebată cum ar reacţiona dacă fiica sa ar comite un atentat sinucigaş, soţia liderului palestinian a declamat: "Există o onoare mai mare decât cea de a muri martir?". 

*

Secretarul general al Ligii Arabe, Amr Moussa, a apreciat, la 17 aprilie a.c., faptul că este "imposibil" ca palestinienii să accepte încetarea focului fără o retragere israeliană din zonele autonome.

Amr Moussa a cerut SUA să adopte "o nouă tactică" în vederea soluţionării conflictului din Orientul Mijlociu. Secretarul general al Ligii Arabe a adăugat că este "imposibil ca palestinienii să accepte să înceteze să opună rezistenţă atâta timp cât israelienii se află pe teritoriu palestinian, iar tancurile israeliene se află la doi metri de cartierul general al preşedintelui palestinian, Yasser Arafat, şi în jurul tuturor oraşelor şi satelor palestiniene".

"Orice persoană care, dimineaţa, când deschide fereastra casei sale, vede un tanc şi vreo 30 de soldaţi, are pornirea de a arunca pietre spre ei", a spus A. Moussa. "O încetare a rezistenţei fără o retragere ar fi echivalentă cu o predare, lucru pe care îl resping toate statele arabe. Şi dacă Yasser Arafat respinge acele măsuri de securitate care ar însemna pentru el o predare, poziţia sa este sprijinită de toate ţările arabe", a mai subliniat A. Moussa.

Acesta a apreciat că este inutil să se exercite presiuni asupra liderului palestinian. "Dacă palestinienii vor fi constrânşi să semneze un acord care ar răspunde numai intereselor israeliene, acest acord va avea toate şansele de a nu fi pus în aplicare", a precizat el.

"Este nevoie de o nouă tactică, trebuie să se meargă rapid spre o soluţie definitivă. Vorbele nu sunt suficiente, avem nevoie de o iniţiativă clară, cu un calendar precis al etapelor spre o soluţie definitivă", a afirmat acesta. "Politica paşilor mici, acest du-te-vino al emisarilor americani şi strângerile de mâini în faţa camerelor, toate aceste metode au dus la eşecul la care asistăm astăzi şi sunt, de acum încolo, depăşite", a apreciat, secretarul Ligii Arabe.

Amr Moussa a subliniat urgenţa unei soluţionări pe cale politică, "deoarece chiar dacă violenţele vor fi oprite, în cazul în care politica nu va fi schimbată, ele se vor relua". "Timpul ne presează, iar dacă nu facem nimic acum, ne vom găsi în curând într-o situaţie similară", a mai subliniat diplomatul egiptean, menţionând că "responsabilii americani sunt la curent cu acest punct de vedere".

Oficialul egiptean a afirmat, de asemenea, că liderii arabi care s-au întâlnit de curând cu Colin Powell şi, în luna martie a.c., cu vicepreşedintele american Dick Cheney, "au discutat pe acelaşi ton şi au afirmat că politica israeliană, care beneficiază de acordul superputerilor, este inacceptabilă şi ameninţă stabilitatea regională".

Secretarul general al Ligii Arabe a avertizat că situaţia s-ar putea agrava, "deoarece instituţia militară israeliană, sigură de protecţia Statelor Unite, crede că este momentul prielnic pentru a-şi realiza toate obiectivele în detrimentul drepturilor arabilor". "Din acest motiv, eu sunt convins că ceea ce vedem acum reprezintă doar partea vizibilă a icebergului. Ceea ce se află dedesubt ar putea fi mult mai grav", a precizat el. "În ultimă instanţă, arabii ar putea fi chemaţi să răspundă apelurilor în favoarea unor măsuri suplimentare, cum ar fi ruperea relaţiilor cu Israelul, sau oprirea exporturilor petroliere sau, şi mai mult, reactivarea pactului de apărare comună al Ligii Arabe", a concluzionat Amr Moussa.

 

4. Situaţia din Afganistan

Pe un fond militar şi politic incert, în Afganistan are loc alegerea membrilor adunării tradiţionale afgane Loya Jirga, care va avea sarcina de a desemna, în luna iunie a.c., un Guvern de tranziţie al acestei ţări.

"Aceste alegeri indirecte se vor desfăşura în două etape, prima înceapând deja la 15 aprilie", a declarat Anders Fange, director pentru coordonarea Misiunii de Asistenţă a Naţiunilor Unite în Afganistan (UNAMA). "Cele două etape vor continua până pe data de 28 mai", a adăugat oficialul ONU.

Anders Fange a afirmat că aceste alegeri vor fi organizate în cele 381 de districte ale ţării şi au început în districtul Mardyan, situat la nord-est de Shibarghan, capitala provinciei Jozjan, din nordul Afganistanului.

La sesiunea de urgenţă a Loya Jirga, programată să se desfăşoare între 10 şi 16 iunie, vor participa 1.500 de reprezentanţi, printre care şi 160 de femei, respectiv cele două treimi dintre membrii ce vor fi aleşi pe plan local în regiunile afgane. Cealaltă treime va fi formată din membrii desemnaţi de Comisia independentă specială care se ocupă de organizarea alegerilor.

*

Statele Unite aşteaptă acordul liderilor pakistanezi pentru a lansa un raid aerian în zona muntoasă de la frontiera dintre Afganistan şi Pakistan, în care, în opinia specialiştilor militari americani, se ascunde liderul reţelei teroriste Al-Qaida, Ossama bin Laden.

Christina Rocca, secretar de stat adjunct pentru Asia de Sud-Vest, s-a deplasat la Islamabad la sfârşitul lunii martie pentru a cere preşedintelui pakistanez, generalul Pervez Musharraf, acordul pentru declanşarea raidului, subliniază presa americană.

Conform unor surse citate de publicaţia americană "Time", P. Musharraf ezită să îşi dea acordul pentru această operaţiune, deoarece influentele triburi locale, dotate cu armament, sunt susţinătoare ale fostului regim al talibanilor.

Ossama bin Laden, suspectul numărul unu în atentatele de la 11 septembrie, a scăpat, până în prezent, tuturor căutărilor. Preşedintele George W. Bush a declarat la începutul lunii aprilie că nu ştie dacă acesta mai este în viaţă sau nu. 

Potrivit publicaţiei "Time", responsabili americani au afirmat că sunt convinşi că liderul reţelei Al-Qaida se ascunde în zona muntoasă dintre Pakistan şi Afganistan, mai ales după confiscarea unor documente şi declaraţiile făcute de prizonieri al-Qaida. La rândul său, ministrul de externe al Guvernului interimar afgan, Abdullah Abdullah, a declarat că este posibil ca Ossama bin Laden să se ascundă la frontiera cu Pakistanul. 

 

5. Priorităţile viitoarei preşedinţii daneze a Uniunii Europene

 

Cu aproape trei luni înainte de a prelua, pentru a şasea oară, preşedinţia prin rotaţie a UE, Danemarca a oferit deja primele indicii privind priorităţile sale pentru viitorul mandat, în fruntea listei figurând finalizarea negocierilor cu ţările candidate considerate cel mai bine pregătite pentru aderarea la UE.

De altfel, Danemarca s-a pus deja de acord în această privinţă şi cu ţara care îi va urma la preşedinţia prin rotaţie a UE, Grecia.

Primul ministru danez, Anders Fogh Rasmussen, şi omologul său grec, Costas Simitis, au anunţat la finalul unei întrevederi pe care au avut-o recent, la Atena, că sunt de acord în privinţa extinderii UE, dosarul acestei probleme aflându-se în centrul preocupărilor lor.

Anders Fogh Rasmussen a dat asigurări că ţara sa “va face tot posibilul” pentru ca negocierile de aderare cu candidatele cel mai bine pregătite să fie finalizate aşa cum s-a stabilit, până la sfârşitul anului 2002.

"Obiectivele şi misiunile care îi revin unei ţări care deţine preşedinţia semestrială a UE sunt mult mai numeroase şi mult mai complexe faţă de perioada în care Danemarca a deţinut ultima dată această funcţie, în 1993: au apărut noi domenii de cooperare, numărul statelor membre ale UE a crescut de la 12 la 15, interacţiunea preşedinţiei UE cu Parlamentul European s-a extins, iar Uniunea are acum o influenţă mai mare pe scena mondială", a spus acesta.

"Deşi pare prea devreme pentru a fi stabilită o listă de priorităţi a viitoarei preşedinţii daneze a UE, este evident că această agendă va fi foarte încărcată şi va putea fi extinsă pe parcurs", au precizat oficiali ai Ministerului de externe danez.

Extinderea UE va reprezenta principala misiune a preşedinţiei daneze a “Celor 15”, astfel încât la summit-ul UE de la Copenhaga, de la sfârşitul anului 2002, să poată fi luate toate deciziile politice, după care preşedinţiei elene a UE (din primul semestru al anului viitor) să-i revină misiunea de a finaliza procedurile de aderare.

În planul politicilor comunitare pot fi identificate, de asemenea, numeroase priorităţi pentru viitoarea preşedinţie daneză, între care luarea unei decizii privind sistemul de taxe, consolidarea cooperării în spaţiul UE în domeniul protecţiei mediului şi aplicarea principiului responsabilităţii pentru poluarea mediului.

O problemă căreia Danemarca îi va acorda cu siguranţă o atenţie sporită în timpul mandatului său este imigraţia, ţinând cont de importanţa pe care guvernul liberal-conservator danez o acordă acestei chestiuni. Ministrul danez pentru afaceri europene şi migraţie, Bertel Haarder, a anunţat deja că doreşte să profite de apropiata preluare a preşedinţiei UE de către ţara sa pentru realizarea unor proceduri europene comune de acordare a statutului de azilant, în scopul reducerii numărului de refugiaţi.

Ministrul danez, care este autorul unui plan de măsuri restrictive în materie de imigraţie dezbătut în prezent de parlamentul danez, doreşte în primul rând să ia măsuri împotriva practicilor unor refugiaţi de a solicita azil în mai multe ţări ale Uniunii. Bertel Haarder mizează astfel pe preşedinţia UE pentru a include printre priorităţi problema acestor reglementări comune privind acordarea statutului de azilant. El şi-a anunţat intenţia de a propune extinderea aşa-numitei zone de terţe state sigure, unde refugiaţii care le tranzitează să poată fi întorşi imediat fără riscul de a fi expulzaţi în ţara de origine, dacă viaţa le-ar fi pusă în pericol, iar cererile lor de azil să fie analizate în prima ţară tranzitată din această zonă.

Pe lângă ţările membre UE, această zonă include în prezent Norvegia, Elveţia şi SUA, ministrul danez având în vedere extinderea acestei zone în câteva dintre ţările candidate la UE, mai exact, în statele baltice.

Diplomaţii şi funcţionarii danezi se tem însă că exercitarea de către Danemarca a preşedinţiei semestriale a Uniunii Europene ar putea fi afectată serios de personalul şi de fondurile considerate insuficiente pentru această uriaşă sarcină. Guvernul danez a alocat pentru viitorul mandat la preşedinţia UE 42 de milioane de euro, adică doar jumătate din suma cheltuită de Suedia pentru exercitarea mandatului său, în primul semestru al anului 2001.

Pe perioada preşedinţiei daneze a Uniunii (1 iulie - 31 decembrie 2002), vor fi organizate mai multe reuniuni internaţionale de anvergură: summit-ul Europa-Asia (septembrie), summit-ul Consiliului European de la Copenhaga (decembrie), unde pe lângă reprezentanţii celor 15 state ale Uniunii vor fi invitaţi şi cei ai statelor candidate.

 

6. Raportul organizaţiei "Amnesty International" - aprilie 2002

 

Organizaţia pentru apărarea drepturilor omului "Amnesty International" precizează, într-un raport publicat la 10 aprilie a.c., la Geneva, că numărul execuţiilor în cazul condamnărilor la pedepsa capitală s-a dublat în întreaga lume în anul 2001. 

Potrivit raportului, în 2001 au fost executate prin împuşcare, electrocutare sau spânzurare 3.048 de persoane, faţă de 1.457 în 2000, cifrele referindu-se la 31 de ţări unde cazurile au fost oficial recenzate. 

În documentul organizaţiei "Amnesty International" se afirmă că în perioada aprilie-iulie 2001 în China au fost executate 1.781 de persoane, respectiv "mai mult decât numărul total de persoane executate în restul lumii în cursul ultimilor trei ani". 

În anul 2001, "Amnesty International" a înregistrat 5.265 de cazuri de condamnare la moarte în 68 de ţări ale lumii. "Multe dintre aceste cazuri reprezintă încălcări flagrante ale normelor internaţionale referitoare la aplicarea pedepsei cu moartea", relevă organizaţia internaţională în raportul său. Acesta mai precizează că au existat cazuri în care deţinuţii au fost condamnaţi la pedeapsa capitală după procese incorecte, precum şi cazuri de executare a unor copii, încălcându-se astfel legislaţia internaţională. 

Statele Unite reprezintă "o enclavă de protecţie" pentru torţionarii care fug de sub urmărirea justiţiei din ţara lor, se arată în raportul publicat la Geneva.

Guvernul american a recunoscut că peste o mie de persoane bănuite de a fi fost torţionari au putut intra în Statele Unite, dar nu au fost judecate, în ciuda adoptării, în 1994, a unei legi prin care justiţia este autorizată să se ocupe de actele de tortură, se precizează în documentul organizaţiei.

În opinia "Amnesty International", autorităţile nu au acţionat, deşi cunosc identitatea numeroşilor suspecţi şi dovezile reţinute împotriva acestora.

Cel puţin 150 de presupuşi torţionari s-au aflat, în ultimii opt ani, pe teritoriul Statelor Unite, dar nici unul nu a fost urmărit, "Guvernul american a preferat să ignore, să expulzeze sau să acopere afacerea", a declarat William Schulz, directorul executiv al filialei americane AI.

Raportul citează numele a doar 13 persoane care au intrat ori au rezidenţa în Statele Unite, acuzate de a fi comis acte de tortură sau alte încălcări ale drepturilor omului în Cuba, Somalia, Guatemala, Etiopia, Salvador, Bosnia-Herţegovina, Haiti, Honduras şi în Chile. Cele 13 nume citate de "Amnesty International" au constituit deja obiectul unor anchete judiciare. Organizaţia nu menţionează numele altor suspecţi pentru a nu le permite să scape încă o dată de urmărirea justiţiei. 

